Nuwe wyndruifklone by Vititec geproe | Netwerk24
Vititec produseer jaarliks tussen 50 en 60 eksperimentele wyne op klein skaal by die Universiteit Stellenbosch
Vititec, die toonaangewende verskaffer van hoëgehalte-wingerdplantmateriaal, het verlede week 'n proe van die nuutste beskikbare wyndruifklone in die Suid-Afrikaanse wynbedryf by Vinpro se hoofkantoor in die Paarl aangebied.
Vanjaar is sowat 20 nuwe en bestaande wyndruifklone deur 'n groep wynmakers en produsente uit die bedryf asook uitgesoekte media geproe en beoordeel.
Van die opwindende nuwe druifsoorte en klone sluit in grüner veltliner, vermentino, macabeau en xynomavros.
Vititec produseer jaarliks tussen 50 en 60 eksperimentele wyne op klein skaal by die Universiteit Stellenbosch.
Charles Visser, 'n Vititec-wingerdboukundige, sê die beoordeling word volgens 'n spesiale proekaart gedoen ingevolge belangrike kriteria waaronder gehalte en intensiteit van geur, en of dit tipies van die druifsoort is. "Die chenin blanc moet soos chenin blanc smaak."
Vititec het in 2017 'n klonetuin by sy hoofkantoor in Paarl gevestig waar sowat 255 verskillende jong wyndruifklone besigtig kan word.
"Ons brei voortdurend 'n genepoel van druifsoorte uit vir produsente en wynmakers om uit te kies," sê Charles. Hy sê dit is ook belangrik om te bepaal hoe goed 'n druifsoort in sekere gebiede vaar.
Vititec werk in noue genootskap met die Gen-Z-wingerdprojek om wyndruifklone in verskillende gebiede te plant. Die Gen-Z-wingerdprojek is 'n bedryfsinisiatief wat deur Vinpro se wingerdkundige konsultasiediens koördineer word. Die doel van die projek is om die nuutste tegnologie, navorsing en praktyke na verskillende streke oor te dra deur proefpersele te vestig en die resultate met die bedryf te deel.
Volgens Charles bied die kloneproe 'n geleentheid vir wynmakers om aan te dui of hierdie wyne kommersiële waarde inhou.
Dit bied ook die geleentheid om spesifieke klone te evalueer en vas te stel of die kenners van die bedryf glo dat die kloon vir Suid-Afrika se terroir geskik is.
"Die terugvoer uit die bedryf self is broodnodig en rigtinggewend. Hoewel dit 'n lang proses van invoer tot produksie is, is die belangstelling in spesifieke klone en druifsoorte 'n goeie aanduiding of die plantmateriaal vermeerder moet word," sê Charles.
Die grenache noir, vermentino en macabeau het in die kloneproe uitgeblink.
Die onafhanklike wingerdkundige Marko Roux sê die grenache noir- kloon 513 is veral 'n belowende kultivar, aangesien hierdie druifsoort wingerdboukundig aan al die vereistes voldoen en die druiwe mooi wyne lewer.
Marselan bied egter groter weerstand teen siektes as die grenache noir. "Dit sal interessant wees om op kommersiële skaal aan te plant," sê Conrad Schutte, bestuurder van Vinpro se konsultasiediens.
Hy het die pinot noir-klone wat te proe aangebied is, geniet en sê kloon 943 kan 'n interessante bydrae tot die wyn in die Elgin-streek lewer.